আমেরিকার অন্য আর পাঁচ-দশজন ক্ষমতাবানের মত তিনিও যে ইহুদী পরিবার থেকে এসেছেন সেটা আর বলার অপেক্ষা রাখে না। মার্কিন যুক্তরাষ্ট্রের দ্বাদশতম ধনী ব্যক্তি ব্লুমবার্গ, সারাজীবন ডেমোক্রেট দলের একনিষ্ঠ সমর্থক হয়েও শুধুমাত্র নমিনেশান পাওয়ার লক্ষ্যে ২০০১ সালে দলপরিবর্তন করে যোগ দেন রিপাবলিকান দলে। সেইতো কেবল শুরু। রাজনৈতিক ও ব্যবসায়িক বুদ্ধিমত্তাসম্পন্ন ব্লুমবার্গ সাফল্যের ধারাবাহিকতা ও রাজনৈতিক উত্থান অব্যাহত রেখে পরপর দুইবার নির্বাচিত হলেন মেয়র। কিন্তু, সমস্যাটা দেখা দিলো তৃতীয়বার নির্বাচন করতে গিয়ে। শহরের আইন হচ্ছে একজন প্রার্থী পরপর সর্বোচ্চ দুইবার মেয়র পদে নির্বাচিত হতে পারবেন। কিন্তু আইন! সেতো মাকড়শার জাল। বড়বড় রুই কাতলা ঠিকই বেরিয়ে যায়, আটকা পড়ে থাকে ক্ষুদ্র পোকা-মাকড়। দুষ্টু লোকেরা বলে, ‘আইন’ আর ‘নিয়ম’, জগতে এ-দুটো জিনিস নাকি তৈরীই হয় ভাঙ্গার জন্য। অতএব, দুষ্টুমির নিত্যতা সূত্র অনুযায়ী ২০০৮ সালে শহরের আইন পরিবর্তন হয়ে গেলো হইহই রইরই করে। নিজের সই করা আইনের বদৌলতে ব্লুমবার্গ আবারো নির্বাচনের সুযোগ পান এবং তৃতীয় বারের মত নির্বাচিত হোন। এ-পর্যায়ে ডিগ্‌বাজী হলো, ঠগ্‌বাজীও হলো, কিন্তু নাটকতো হলো না। অতএব, নাটকের অবতারণা করতে গিয়ে ব্লুমবার্গ ঘোষণা দিলেন, সারা বছর তার কাজের পারিশ্রমিক হিসেবে সিটি অব নিউ ইয়র্ক থেকে বেতন নিবেন মাত্র এক ডলার। এমনিক, সেই ঘোষণা মেনেও চললেন। কিন্তু, মেয়র পদ ব্যবহার করে নিজ ব্যবসা প্রতিষ্ঠানের মাধ্যমে কত মিলিয়ন ডলার ঘরে তুললেন, সেটার কোনো ঘোষণা দিলেন না। এতো গেল পূর্ববঙ্গীয় স্টাইলের নাটক। পশ্চিমবঙ্গীয় স্টাইল যে এখনো বাকী। অতএব পশ্চিমবঙ্গীয় নাটকের অবতারণা করতে গিয়ে মেয়র বললেন, নিজ বাড়ী থেকে নিয়মিত পাবলিক ট্রেনে চড়ে অফিসে যাবেন এবং বাস্তবে সেভাবেই যাতায়াত করতে লাগলেন। ব্যাপারগুলো ভালোই, মন্দ না। আসলে নাটক জিনিসটাই মন্দ না। পাবলিক খায়, অভিনেতারা খাওয়ায়।